આપણી ખેલાડીઓ 18 ઑગસ્ટથી લઈને જે પંદર દિવસોમાં જાકાર્તામાં અભિનંદન મેળવી રહી હતી, એ જ દિવસોમાં ગુજરાતમાં સાત દલિત વિદ્યાર્થિનીઓ લુખ્ખાઓની અભદ્રતા વેઠી રહી હતી. કચ્છનાં મોટા લાયજા ગામની આ વિદ્યાર્થિનીઓ જ્યારે એસ.ટી. બસમાં બેસીને તાલુકાનાં ગામ માંડવીની કૉલેજમાં જાય ત્યારે બાજુના પંચોટિયા ગામના બેકાર માથાભારે યુવાનો તેમની અત્યંત અશ્લિલ રીતે છેડતી કરતા. લાંબા સમયથી ચાલતી આ હરકતોને અટકાવવાની કોશિશ કરનાર એક વ્યક્તિને પેલા માથાભારે યુવાનોએ હથિયારોથી ઘાયલ કર્યો હતો. તેના પિતાએ ફરિયાદ નોંધાવી હતી. વિદ્યાર્થિનીઓ એ ડરથી ફરિયાદ કરવાનું ટાળતી હતી કે વાલીઓ તેમનું ભણવાનું છોડાવી દેશે. એક વિદ્યાર્થિનીની પહેલ પછી, પોલીસે બધી વિદ્યાર્થિનીઓનાં બયાનો તેમની માતાઓની હાજરીમાં નોંધીને છ નાલાયકોની 21 અને 23 ઑગસ્ટે ધરપકડ કરી હતી. આરોપીઓને જામીન મળી ગયા છે એટલે હવે દલિતોમાં ફફડાટ છે. એ નોંધવું ઘટે કે ઉજળિયાત માથાભારે કોમો દ્વારા જુલમ સામે ઝીક લેનારી આ કૉલેજ યુવતીઓ મોટા લાયજા ગામમાં શિક્ષણ મેળવનાર દલિત મહિલાઓની પહેલી જ પેઢી છે.